Hijab Controversy: হিজাবের পর কর্ণাটকে কুমকুমের টিপ পরা নিয়ে নয়া বিতর্ক

কলকাতা টিভি ওয়েব ডেস্ক: হিজাব বিতর্ক নিয়ে (Hijab) যখন তুলকালাম চলছে কর্ণাটকে (Karnataka), তখন সামনে এল নতুন ইস্যু। এবার ওই দক্ষিণী রাজ্যে কুমকুমের (Kumkum Issue) টিপ পরা নিয়ে বিতর্ক শুরু হল। শুক্রবার কর্ণাটকের বিজয়পুরাতে (Vijaypura)  একটি সরকারি কলেজে কপালে কুমকুমের টিপ পরতে না দেওয়াকে কেন্দ্র করে ক্লাস বয়কট করলেন পড়ুয়ারা।

ছাত্রদের বক্তব্য, ‘এতদিন আমরা চুপ ছিলাম। ধর্মীয় বিভাজন প্রশ্রয় পাবে বলেই গেরুয়া উত্তরীয় পরা নিয়ে কোনও প্রতিবাদ করিনি। কিন্তু এখন কপালে কুমকুমের টিপ পরাতেও আপত্তি করছে কলেজ কর্তৃপক্ষ।  কুমকুম আমাদের ধর্মীয় আচার আচরণের অবিচ্ছেদ্য অঙ্গ।’

এদিন বিজয়পুরার ওই সরকারি কলেজে কপালে কুমকুমের টিপ পরা পড়ুয়াদের ঢুকতে বাধা দেওয়া হয়। কলেজের কর্মীরা জানান, হাইকোর্টের নির্দেশ অনুযায়ী, কোনও ধর্মীয় পোশাক পরা বা ধর্মীয় আচার আচরণ চলবে না। পড়ুয়ারা তার প্রতিবাদ করেন। তা নিয়ে দুই পক্ষের মধ্যে তীব্র কথা কাটাকাটিও হয়। পরে প্রতিবাদী ছাত্রছাত্রীরা ক্লাস বয়কটের ডাক দেন।

প্রায় একমাস ধরে কর্ণাটকে হিজাব নিয়ে গোলমাল চলছে। জল গড়িয়েছে আদালত পর্যন্ত। কর্ণাটক হাইকোর্ট এখনও পর্যন্তও তা নিয়ে চূড়ান্ত রায় দেয়নি। আদালতের নির্দেশ, চূড়ান্ত রায় ঘোষণা না হওয়া পর্যন্ত শিক্ষা প্রতিষ্ঠানে কোনও ধর্মীয় পোশাক পরা চলবে না।

আরও পড়ুন- Gujarat Serial Blast Case: আহমেদাবাদে ধারাবাহিক বিস্ফোরণ মামলায় ৩৮ জনের মৃত্যুদণ্ড

আদালতের সেই নির্দেশের পরেও বিভিন্ন স্কুল-কলেজে থামছে না হিজাব বিতর্ক। রাজ্যের বহু শিক্ষা প্রতিষ্ঠানে হিজাব পরা নিয়ে বাগবিতণ্ডা চলছেই। কোথাও কর্তৃপক্ষ ছাত্রীদের হিজাব পরে ঢুকতে বাধা দিচ্ছে। তা নিয়ে বচসা কথা কাটাকাটি হচ্ছে। আবার কোথাও গেরুয়া উত্তরীয় পরা নিয়েও অশান্তি অব্যাহত।  এই পরিস্থিতিতে নতুন বিতর্ক শুরু হল কপালে টিপ পরাকে ঘিরে।